Diari Oficial de la Generalitat Valenciana


Sumari del DOGV 8145, del 09-10-2017 (2017/8902)

DECRET 131/2017, de 6 d'octubre, del Consell, pel qual concedeix l'Alta Distinció de la Generalitat a Hortensia María Herrero Chacón.
-------------------------------------------------------------------------------------------------------------------------------------

### Dades del document

Número de DOGV
:   8145

Data del DOGV
:   09-10-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/8902


Data del document
:   06-10-2017

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 131/2017, de 6 d'octubre, del Consell, pel qual concedeix l'Alta Distinció de la Generalitat a Hortensia María Herrero Chacón. [2017/8902]  
El Consell, mitjançant el Decret 28/1986, de 10 de març, va crear l'Alta Distinció de la Generalitat per a premiar les persones físiques o jurídiques que s'hagen distingit en la seua activitat al servei dels interessos generals i peculiars de la Comunitat Valenciana.  
Hortensia Herrero va nàixer el 20 de maig de 1950 en la ciutat de València, de la qual va rebre la distinció de Filla Predilecta en 2014. Llicenciada en Ciències Econòmiques i Empresarials per la Universitat de València, junt amb el seu marit, Juan Roig, impulsa el projecte Mercadona com empresa líder de la distribució espanyola, en la seua qualitat de vicepresidenta i accionista.  
Paral·lelament a la seua labor empresarial, Hortensia Herrero inicia una obra filantròpica i de mecenatge, creant, en 2011, la Fundació Hortensia Herrero, amb seu a València: una entitat sense ànim de lucre canalitzadora de les seues inquietuds artístiques i culturals, que es finança únicament amb les aportacions d'Hortensia Herrero en la seua condició de mecenes. De fet, cadascuna de les actuacions de la Fundació té per objectiu impulsar València, la seua ciutat, com a referent cultural i turístic. Així, entre altres actuacions, la Fundació Hortensia Herrero ha finançat la intervenció arquitectònica i pictòrica realitzada en l'església de San Nicolás de Bari i San Pedro Màrtir, que ha sigut, tant per la magnitud de l'obra com per les tècniques empleades, una de les més importants a nivell internacional; també la rehabilitació del Col·legi de l'Art Major de la Seda, que ha tornat a posar la ciutat de València en el mapa de la Ruta de la Seda, el lloc on es trobava fa uns segles, quan la major part de la riquesa provenia del negoci dels velluters. Altres actuacions a destacar han sigut la rehabilitació de l'Ermita de Santa Llúcia i del cambril i la imatge de la Verge dels Desemparats en la seua Basílica.  
  
D'altra banda, la Fundació Hortensia Herrero ha posat en marxa projectes relacionats amb el món de la dansa, el ballet, la música i l'art, com són la celebració de la gala benèfica de dansa Somos Arte, que ja va per la quarta edició; la col·laboració amb l'Associació de Galeristes de València en l'esdeveniment Abierto Valencia, o el Màster de Produccions Audiovisuals i Multimèdia de la Facultat de Belles Arts. L'última d'aquestes actuacions de mecenatge ha consistit a portar a València les escultures monumentals de Manolo Valdés, ubicades a la Ciutat de les Arts i les Ciències. A més d'apropar aquestes sis peses als visitants de la ciutat, Hortensia Herrero es va comprometre a comprar una d'elles, La Pamela, que ha estat triada per votació popular i que s'ubicarà a partir de gener de 2018 en la Marina de València.  
  
Finalment Hortensia Herrero, a través de la seua fundació, contribueix al desenvolupament del potencial artístic i el talent, a través del Campus Internacional València Danza, que ha concedit quinze beques a jóvens ballarins i ballarines, i al suport al curs de piano José Iturbi (antesala del concurs del mateix nom), amb la dotació de sis beques per a alumnat de la Comunitat València.  
Per això, en reconeixement a la seua implicació personal i patrimonial per a consolidar una cultura de la generositat, amb la convicció que l'experiència estètica és un símbol de la creativitat humana i de la seua capacitat de superació, amb la deliberació prèvia del Consell, en la reunió de 6 d'octubre de 2017,  
  
  
DECRETE  
  
Concedir l'Alta Distinció de la Generalitat a Hortensia María Herrero Chacón.  
  
València, 6 d'octubre de 2017  
  
El president de la Generalitat,  
XIMO PUIG I FERRER